Tisztelt Vidnyánszky Attila!

Azért írok Önnek, mert szeretném művemet, a Csongor és Tündét bemutatásra ajánlani az Ön színházában. Talán furcsállja, hogy egy romantikus mesével kopogtatok a 21. század kapuján, de higgye el, írásom végére érvén, semmi meglepőt nem talál majd ebben. Egyrészt színikritikusi múltamra alapozva, másrészt az ön korának hiánybetegségeit látva, bizton állíthatom, hogy e darabban nem csalatkozik majd. Hiszem, hogy egy jó rendező minden időkben érvényes üzenetet vihet színpadra általa. Ne vegye szerénytelenségnek, de komoly okom van azt feltételezni, hogy ez a saját korában meg nem értett, az első színpadi bemutatóra majd fél évszázadot váró mű, a későbbi korok emberének elévülhetetlen mondanivalóval bír. Ezért fordulok hát Önhöz, Uram, és nem titkolt szándékom, hogy meggyőzzem.

Kezdeném a legfontosabbal, azzal, ami biztosan nem hullik ki az idő rostáján… Mert higgye el, az alapvető kérdések nem változtak e majd két évszázad alatt. Hogy mi az, ami összeköt minket? Mi más, mint a boldogságkeresés. Mert amíg nincs boldogság, addig nincs semmi, csupán csak céltalanul tengünk-lengünk két világ, élet és halál, transzcendens és földi lét között. Ismerős Önnek ez a céltalan tévelygés?

Útkeresés… Mert ha jobban belegondol, a három tévutat jelképező vándor: a Fejedelem, a Tudós, de különösen a pénz vonzásában élő Kalmár remekül bemutatja az Önök életének vakvágányait. Azt a tévhitet, hogy a hatalom, a tudás és a vagyon mindig egyenlő magával a boldogsággal.

Véleményem szerint, ha a 21. század diákjainak színházban elevenedik meg ez az útkeresés, akkor nemcsak irodalmi tanulmányaikat emelhetik új szintre, hanem önmagukat is. Beléphetnek egy másik szférába… hisz a hősszerelmes Csongor Tündét követve a transzcendens világba is elkalauzolná őket, anélkül hogy idegenvezetői díjat és reptéri illetéket számítana fel. Ily módon meg tudnának spórolni egy kis pénzt a földi szintre, ahol Tünde oly buzgón szüreteli az almát minden este.

A másik fontos dolog, ami miatt jó szívvel ajánlom művemet figyelmébe, és ami egyben az Ön által megrendezett darab sikerét garantálja, a mese örökérvényűsége. A szereplők szerethető vagy gyűlölt, de mindenképpen ismerős archetípusok. Találkozhatunk útkereső vándorokkal, a boldogságkereső hősöket akadályozó rontó erőkkel, ahogy a felfelé törekvő vágyak őrzőivel is. Jelen van az eszményi szerelem, ahogy az ösztönszerű, afféle „jóllakottság-boldogság” . Na és persze a mesébe illő próbatételek sorozata sem maradhat ki, ahogy a megpróbáltatásokat követő jutalom, a boldog vég, a szerelem beteljesülése. Épp úgy, ahogy azt az élettől reméljük. Garantáltan katarzist vált ki a nézőkből, kasszasikert ígérve a színháznak.

Ha megengedi, volna egy szerény javaslatom a színrevitelhez. Bár az általam írt darab egyik legfőbb erénye költői nyelvhasználatában áll, sajnos azt tapasztalom, hogy hiába van egy alkotásnak szép, művészi nyelvezete, a modern kor emberéhez sokszor azért nem jut el a poéta vészkiáltása, mert időközben a nyelv érthetetlenné vált. Az Ön színházának nézőterén sem bíbelődnek szívesen a szavakba rejtett üzenetek megfejtésével. Pedig a poéta szavakkal üzen, és a színpadi játéknak is nélkülözhetetlen eleme a szó, ezért talán nem ártana helyenként frissíteni az elavult szóhasználaton. Mert múlt és jövő párbeszéde csak így tartható fenn. E korszerűsített nyelven minden korosztály örömét lelné a színjátékban.

Talán nem tűnik túl merésznek, ha még egy ötlettel szolgálok a színrevitelhez. Mégpedig az Éj megjelenítésével kapcsolatban. Az Éj transzcendens lény, lényegéből adódóan a tapasztalaton túli világ része. Egy mindenek felett álló, mindenható, öröktől fogva létező erő. Megjelenítésének legkreatívabb módja az, ha nem jelenik meg, nem ölt emberi formát, ha az Éj monológjánál egyszerűen elsötétül a terem, hogy csak a hangját hallhassuk, és érezzük eme kozmikus szavak súlyát.

A színészek kiválasztására - az Önök korának szóhasználatával élve - egy casting-ot tartanék legmegfelelőbbnek, hiszen nagyon sok tehetséges művész lép fel a Nemzeti színpadán, de a darabhoz mégis speciális kisugárzású karakterek kellenek. Ezért egy öttagú bizottságra bíznám a döntést, tagjai: a színház igazgatója, a jelmeztervező, a rendező, a sminkes, és jómagam.

A színpadkép kitalálása természetesen az Ön feladata. Amihez én ragaszkodnék, az a központi motívum, az egyes világszinteket összekötő fa megjelenítése. De romantikus képzelgéseim közepette megálmodtam egy díszletet a transzcendens világnak is. Hátterét csillagokkal ékesítettem fel, mivel a csillagok jelképezik az elérhetetlent, a távolit, és a megfoghatatlant, amivel Csongor és Tünde szerelme tökéletesen leírható, mivel kettejük között nem csupán kilométernyi távolságok vannak, hanem egy egész világ.

Remélem sikerült meggyőznöm Önt arról, hogy ennek a darabnak helye van a következő évad repertoárjában. Az emberi élet legfontosabb küldetése, az útkeresés kerülhet rivaldafénybe! Ha Ön is úgy gondolja.

Maradok tisztelettel:

Vörösmarty Mihály